บลจ.บีทีปรับทัพรับทุนมาเลย์‘
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

CIMBPrincipal’ถือหุ้นใหญ่ คาด12เดือนได้โชว์โฉมใหม่
โพสต์ทูเดย์ — บลจ.บีที เตรียมปรับโฉม หลังธนาคารซีไอเอ็มบี ไทย โยนให้ “CIMBPrincipal” บลจ.ในมาเลเซียถือหุ้นใหญ่
ผู้บริหารในเครือธนาคารซีไอเอ็มบี ไทย เปิดเผยว่า บริษัทหลักทรัพย์จัดการกองทุน (บลจ.) บีที อยู่ระหว่างการปรับโครงสร้างผู้ถือหุ้น ซึ่งคาดว่าจะแล้วเสร็จภายใน 12 เดือนนี้ โดย บลจ.บีที จะเปลี่ยนผู้ถือหุ้นจากธนาคารซีไอเอ็มบี ไทย ที่ถือหุ้นอยู่ 99.99% ในปัจจุบัน ไปเป็น CIMBPrincipal Asset Management Berhad (CIMBPrincipal) ในเครือของกลุ่มซีไอเอ็มบี ซึ่งเป็นผู้ถือหุ้นใหญ่ของธนาคารซีไอเอ็มบี ไทย 
ทั้งนี้ CIMBPrincipal เป็นบริษัทหลักทรัพย์จัดการในประเทศมาเลเซีย ซึ่งเป็นการร่วมทุนระหว่างกลุ่มซีไอเอ็มบี ที่ถือหุ้นในสัดส่วน 60% และ The Principal Financial Group (The Principal) ถือหุ้น 40% 
“เร็วๆ นี้คงจะเปลี่ยนชื่อให้ตรงกับ CIMBPrincipal ทำให้ในระหว่างนี้ บลจ.บีที ยังไม่มีแผนออกกองทุนแปลกใหม่ แต่เชื่อว่าหลังจากการปรับโครงสร้างผู้ถือหุ้นเรียบร้อยแล้วน่าจะมีการกำหนดกลยุทธ์การดำเนินธุรกิจอีกครั้งหนึ่ง” แหล่งข่าวเปิดเผย
นายอนุสรณ์ บูรณกานนท์ กรรมการผู้จัดการ บลจ.บีที กล่าวว่า ในครึ่งหลังของปีนี้มีแผนที่จะออกกองทุนอสังหาริมทรัพย์อีก 2 กองทุน ลงทุนในโกดังสินค้าในกรุงเทพฯ มูลค่าประมาณ 700 ล้านบาท ที่คาดว่าจะออกขายได้ในไตรมาส 3 และอีกกองทุนหนึ่งลงทุนในโรงแรมบนเกาะสมุย ซึ่งเป็นเจ้าของเดียวกับโรงแรมเมอร์เคียว สมุย มูลค่าประมาณ 1,000 ล้านบาท โดยคาดว่าจะออกขายได้ในปลายปีนี้
นอกจากนี้ ภายใน 2 เดือนนับจากนี้น่าจะสามารถออกกองทุนที่ลงทุนในอีทีเอฟเกี่ยวกับสินค้าโภคภัณฑ์
“ถ้าอุตสาหกรรมมีอัตราการเติบโตประมาณ 1520% บลจ.บีที ที่มีสินทรัพย์ภายใต้การบริหาร 1.9 หมื่นล้านบาท เมื่อสิ้นปี 2552 ก็คงเติบโตในอัตราเดียวกัน” นายอนุสรณ์ กล่าว
นายเจิดพันธุ์ นิธยายน ผู้ช่วยกรรมการผู้จัดการด้านจัดการลงทุน บลจ.บีที กล่าวว่า บริษัทยังมีมุมมองเป็นบวกต่อการลงทุนในตลาดหุ้นไทย แม้ในช่วงที่ผ่านมาดัชนีจะผันผวน แต่ในระยะยาวยังเป็นช่วงขาขึ้น เนื่องจากผลการดำเนินงานบริษัทจดทะเบียนในไตรมาส 23 จะยังมีอัตราการเติบโตต่อเนื่อง หากไม่มีเหตุการณ์รุนแรงมาทำให้เศรษฐกิจชะลอตัว